Ocean View: Vier huise brand; twee vas oor moordEmaan Solomans (Foto: Facebook) Twee mans, onderskeidelik 19 en 27 jaar oud, is in hegtenis geneem ná ŉ sewejarige meisie en 31-jarige man in die kruisvuur van bendes gesterf het. Maroela Media het vroeër berig die meisie, Emaan Solomans, en die onbekende man het in Librastraat in Ocean View in die Wes-Kaap in die bendes se kruisvuur beland. Brig. Novela Potelwa, woordvoerder van die polisie, het gesê die twee verdagtes sal Vrydag in die landdroshof in Simonstad verskyn. Vier huise is intussen in die omgewing aan die brand gesteek. “ŉ Groep onbekende mans het na bewering die huise aan die brand gesteek. Die polisie ondersoek ŉ saak van brandstigting.” Jermaine Carelse, woordvoerder van Kaapstad se brand- en reddingsdiens, het gesê die brandweer is Donderdagoggend omstreeks 01:25 na Apolloweg in Ocean View ontbied. “Kommetjieweg- en Vishoek-brandweer het reageer en is onder polisiebegeleiding na die toneel. ŉ Dubbelverdiepinghuis het in ligte laaie gestaan. Die brand is omstreeks 03:31 geblus,” het Carelse verduidelik. “Terwyl hulle op die toneel was, is berigte ontvang van ŉ tweede brand in Scorpioweg. Simonstad-brandweer het reageer en hulle is ook deur die polisie vergesel. Die huis is heeltemal verwoes in die brand. Daar was ook berigte van huisbrande in Alphastraat, maar die brandweer is deur die SAPD afgeraai om te reageer, omdat die atmosfeer in die gebied uiters gespanne was.” Potelwa het gesê ŉ ernstige waarskuwing word aan alle gemeenskappe gestuur om nie die reg in eie hande te neem nie. “Die polisie sal in só geval geen ander opsie hê as om die verantwoordelike persone in hegtenis te neem nie.” Potelwa het gesê beamptes van die teenbende-eenheid, openbare-orde-eenheid, nasionale ingrypingseenheid, Stad Kaapstad se wetstoepassers en polisiebeamptes van naburige polisiestasies bly op die toneel totdat gemoedere kalmeer.